PARLAMENTUL ROMÂNIEI

CAMERA DEPUTAŢILOR
COMISIA JURIDICĂ,

DE DISCIPLINĂ ŞI IMUNITĂŢI

Bucureşti 11.09.2001

Nr. 473

R A P O R T
asupra proiectului de Lege privind aprobarea Ordonanţei de urgenţă a Guvernului nr.113/2001 pentru modificarea alineatului 1 al  articolului 7 din Legea Curţii Supreme de Justiţie nr.56/1993.



În conformitate cu prevederile art.89 şi 107 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.113/2001 pentru modificarea alineatului 1 al  articolului 7 din Legea Curţii Supreme de Justiţie nr.56/1993, trimis cu adresa nr.473 din 6 septembrie 2001, înregistrată sub nr.1025/XVIII/11 din   6 septembrie 2001.



Consiliul Legislativ a avizat favorabil proiectul  ordonanţei de urgenţă,  supusă aprobării prin prezentul proiect de lege, cu avizul nr.852 din 23 august 2001.



Obiectul Ordonanţei de urgenţă a Guvernului nr.113/2001, supusă aprobării prin acest proiect de lege, îl constituie majorarea numărului de judecători ai Curţii Supreme de Justiţie. Această creştere a fost determinată de extinderea competenţei Curţii Supreme de Justiţie ca urmare a noii regelemntări a instituţiei recursului în anulare, consacrată prin Ordonanţa de urgenţă a Guvernului nr.138/2000 pentru modificarea şi completarea Codului de procedură civilă.



De asemenea, s-a avut în vedere şi implicarea Curţii Supreme de Justiţie în soluţionarea litigiilor care apar în procesul de  privatizare  şi care, prin număr şi complexitate, au un impact economic şi social deosebit.



În conformitate cu prevederile art.60 din Regulamentul Camerei Deputaţilor, Comisia juridică, de disciplină  şi imunităţi a examinat proiectul de lege în şedinţa din 11 septembrie 2001.



Ca urmare a punctelor de vedere exprimate de către membrii comisiei şi de către reprezentanţii Ministerului Justiţiei cu privire la necesitatea majorării numărului judecătorilor  Curţii Supreme de Justiţie, pentru considerentele menţionate mai sus, s-a hotărât, cu majoritate de voturi, ca proiectul să fie supus spre dezbatere şi adoptare  plenului Camerei Deputaţilor în forma prezentată de iniţiator.



În raport de obiectul şi conţinutul său, ce vizează modificarea unei legi organice, proiectul de lege face parte din categoria legilor organice.


   PREŞEDINTE,                                  SECRETAR,

                    dr. Ionel Olteanu                             Carmen  Dumitriu

consilier

Diaconu Dumitra

